钦定古今图书集成/明伦汇编/家范典/第057卷 > 春秋四传 > 《荡伯姬来逆妇》
## 钦定古今图书集成/明伦汇编/家范典/第057卷 > 春秋四传 > 《荡伯姬来逆妇》

《春秋》僖公二十有五年“夏四月，宋荡伯姬来逆妇。”
《公羊传》：“宋荡伯姬者何？荡氏之母也。其言来逆妇何？
兄弟辞也。其称妇何？有姑之辞也。”

《穀梁传》：“妇人既嫁不逾竟，宋荡伯姬来逆妇，非正也，
其曰妇何也？缘姑言之之辞也。”

《胡传》：“伯姬，公女也，而配荡氏。其往嫁不见于经者，国
君不与大夫敌也。今来逆妇而史策书之，见公失礼，
下主大夫之昏，是慢宗庙，卑朝廷，姑自逆妇，其失明
矣。”

〈大全〉杜氏曰：“伯姬，鲁女，为宋大夫荡氏妻，自为其子来逆称妇，姑存之辞。妇人越竟逆妇，非礼，故书。”临川吴氏曰：“伯姬纳内女为其子之妇，姑自来逆妇，而书于经者，讥公降尊而自主其昏也。况《昏礼》当夫自来亲迎，岂有姑来逆妇之礼乎？”家氏曰：“《礼》有亲迎，妇从夫也。今屈尊者以逆卑者，而亦谓之逆，乱妇姑之分，故特”书以讥之。张氏曰：“姑自逆妇，公不使大夫主之，皆非礼也。”两讥之。汪氏曰：“大夫自逆则称字，姑来逆故称妇。”“杞伯姬来求妇，亦主姑而言之之辞。”陆氏曰：“《公羊》云：‘其言来逆妇何？兄弟辞也’。”按：经史直书其事，以明非礼尔。兄弟辞有何义乎？